PREDKLADACIA SPRÁVA

Globalizácia vytvára nové možnosti a výzvy tým, že uzatvorené ekonomiky dostávajú medzinárodný rozmer, najmä globalizáciou obchodu a narastajúcou globalizáciou finančných  a kapitálových trhov. Výsledným efektom je znižovanie daňových bariér medzi krajinami pre kapitálové toky, modernizácia daňového systému, ale i zvýšené možnosti rozrastania sa finančnej kriminality (pranie špinavých peňazí, škodlivá daňová konkurencia).

Na spracovanie predkladanej informácie boli použité výňatky z materiálu OECD “Škodlivá daňová konkurencia – Objavujúci sa globálny problém” (v orginálnom francúzskom znení “Concurrence fiscale dommageable – Un probleme mondial, 1998),  závery “Európskej konferencie o špecializovaných službách v boji proti korupcii” (Cyprus, október 1999) konanej na tému “Medzinárodná spolupráca v boji proti korupcii a daňovým rajom: prekážky a riešenia”, štúdia spracovaná Dr. Reindlom, predvstupový poradca pre realizáciu projektu PHARE na Ministerstve spravodlivosti, na tému “Dvere otvorené pre zahraničné “schránkové firmy”, závery neformálneho stretnutia ministrov spravodlivosti a vnútra členských štátov Európskej Únie konanej v Tampere 16. a 17. septembra 1999 a Správa zo zasadnutia ministrov spravodlivosti, vnútra (JHA) a ECOFIN-u zo 17. októbra 2000.

Informatívna správa o problematike daňových rajov je predkladaná s cieľom rozšírenia informovanosti o podstate problematiky daňových rajov a škodlivej daňovej konkurencie, ako aj o niektorých odporúčaniach medzinárodných organizácií vypracovaných v tejto súvislosti. Nie menej podstatným cieľom a dôsledkom tejto informácie by malo byť zintenzívnenia boja proti finančnej kriminalite, najmä za účelom zabránenia praniu špinavých peňazí a vytvorenia koordinovanej medzinárodnej politiky voči tzv. daňovým “rajom”. 

Podľa informácií poskytnutých Ministerstvom vnútra Slovenskej republiky, v rámci hlásení o podozrivých bankových operáciách týkajúcich sa finančných operácií vo vzťahu ku zahraničiu (zahraničný platobný styk), bolo v rokoch 1997 – 1999 viac ako 50 % hlásení identifikovaných ako operácie týkajúce sa “rizikových” oblastí – oblastí daňových rajov.

Preto sa tento materiál predkladá vláde Slovenskej republiky pre informáciu a na ďalšie využitie.